Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τροποποίηση της απόφασης 97/788/ΕΚ όσον αφορά την περίοδο ισχύος

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τις οδηγίες του Συμβουλίου 70/457/ΕΟΚ περί του κοινού καταλόγου των ποικιλιών καλλιεργουμένων φυτικών ειδών και 70/458/ΕΟΚ περί εμπορίας σπόρων προς σπορά κηπευτικών προβλέπεται ότι το Συμβούλιο αποφαίνεται κατά πόσο οι έλεγχοι των διατηρητέων ποικιλιών που διεξάγονται σε τρίτες χώρες παρέχουν τις ίδιες εγγυήσεις όπως αυτοί που διεξάγονται από τα κράτη μέλη.

Mε την απόφαση 97/788/ΕΚ, το Συμβουλίου απεφάνθη ότι οι ανώτεροι έλεγχοι παρείχαν τις ίδιες εγγυήσεις όπως εκείνοι που διεξάγονται από τα κράτη μέλη. Η ισχύς της απόφασης αυτής έληξε στις 30 Ιουνίου 1999 για δύο χώρες (τη Δημοκρατία της Κορέας και την Ομοσπονδιακή Δημοκρατία της Γιουγκοσλαβίας) θα λήξει δε στις 30 Ιουνίου 2002 για τις υπόλοιπες εικοσιένα χώρες.

Με βάση τις πληροφορίες που συγκεντρώθηκαν από τις υπηρεσίες της Επιτροπής στους κόλπους της Μόνιμης Επιτροπής σπόρων προς σπορά και αποκτήθηκαν από κοινοτικές συγκριτικές δοκιμές, οι εν λόγω χώρες εξακολουθούν να παρέχουν τις ίδιες εγγυήσεις.

Με παρούσα πρόταση παρατείνεται η ισοδυναμία, έως τις 30 Ιουνίου 2005, για όλες τις τρίτες χώρες που αναγράφονται στην απόφαση 97/788/ΕΚ.

Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ για τροποποίηση της απόφασης 97/788/ΕΚ όσον αφορά την περίοδο ισχύος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργουμένων φυτικών ειδών [1], και ιδίως το άρθρο 21 παράγραφος 1 στοιχείο β),

[1] ΕΕ L 225 της 12.10.1970, σ. 1. Οδηγία όπως τροποποιήθηκε τελευταία με την οδηγία 98/96/ΕΚ (ΕΕ L 25 της 1.2.1999, σ. 27).

την οδηγία 70/458/ΕΟΚ του Συμβουλίου της 29ης Σεπτεμβρίου 1970 περί εμπορίας σπόρων προς σπορά κηπευτικών [2], και ιδίως το άρθρο 32 παράγραφος 1, στοιχείο β),

[2] ΕΕ L 225 της 12.10.1970, σ. 7. Οδηγία όπως τροποποιήθηκε τελευταία με την οδηγία 98/96/ΕΚ.

την πρόταση της Επιτροπής [3],

[3] EE C [...], [...],σ. [...]

Εκτιμώντας τα εξής:

(1) Με την απόφαση 97/788/ΕΚ, του Συμβουλίου της 17ης Νοεμβρίου 1997, περί της ισοδυναμίας των ελέγχων των διατηρητέων ποικιλιών που διεξάγονται σε τρίτες χώρες [4], καθορίζεται ότι οι επίσημοι έλεγχοι που εφαρμόζονται για τη διατήρηση των ποικιλιών σε ορισμένες τρίτες χώρες προσφέρουν τις ίδιες εγγυήσεις όπως οι έλεγχοι που διεξάγονται στα κράτη μέλη. Η ισχύς της απόφασης αυτής έληξε στις 30 Ιουνίου 1999 για ορισμένες τρίτες χώρες, ενώ για άλλες θα λήξει στις 30 Ιουνίου 2002.

[4] ΕΕ L 322 της 25.11.1997, σ. 39.

(2) Φαίνεται ότι οι έλεγχοι, οι οποίοι διεξάγονται στις τρίτες χώρες σύμφωνα με την απόφαση 97/788/ΕΚ, εξακολουθούν να παρέχουν τις ίδιες εγγυήσεις όπως αυτοί που διεξάγονται από τα κράτη μέλη.

(3) Ως εκ τούτου, θα πρέπει να τροποποιηθεί αναλόγως η απόφαση 97/788/ΕΚ.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 3 της απόφασης 97/788/ΕΚ αντικαθίσταται από το εξής:

"Άρθρο 3

Η παρούσα απόφαση εφαρμόζεται από την 1η Ιουλίου 1997 έως τις 30 Ιουνίου 1999 και από [ημερομηνία έκδοσης της απόφασης ΧΧΧ/2002/ΕΚ] έως τις 30 Ιουνίου 2005 όσον αφορά την Δημοκρατία της Κορέας και την Ομοσπονδιακή Δημοκρατία της Γιουγκοσλαβίας, και από την 1η Ιουλίου 1997 έως τις 30 Ιουνίου 2005 όσον αφορά τις λοιπές τρίτες χώρες που απαριθμούνται στο παράρτημα."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος